
“Izjava JR – razpisno področje: vizualne umetnosti

Spoštovani!

Ne strinjamo se z odločitvijo strokovne komisije, ki projektov »Socialna obleka na metre« in »Retrace« KUD-a Trivia ni podprla za sofinanciranje na projektnem razpisu MOL-a.

Komisija je sofinanciranje obeh projektov zavrnila z isto argumentacijo “zelo atraktiven in zanimiv, vendar ne predstavlja posebnih presežkov na področju domače vizualne scene”. S to argumentacijo se ne strinjamo.

Pri projektu Socialna obleka strokovna komisija ni upoštevala dejstva, da gre za popolno inovacijo v vsebini in formi, saj doslej še noben domači umetnik ni realiziral svojega umetniškega projekta na tak način kot Marija Mojca Pungerčar pri omenjem projektu: kot grafika - arhiv, natisnjen na industrijsko izdelano metražno tkanino. Tudi ni znano, da bi se taka umetniška forma pojavila kje v tujini. Torej tega projekta sploh še ni mogoče primerjati s podobnimi projekti in potemtakem tudi ne primerjalno vrednotiti. Uspešna vsebinska in formalna povezava industrije in vizualne umetnosti pa je tako izjemen pojav, da bi ga bilo vredno nagraditi, ne pa omalovaževati.

Pri projektu Retrace strokovna komisija ni upoštevala dejstva, da avtorica Marija Mojca Pungerčar v tem delu nadaljuje in razvija izjemno inovativen avtorski jezik videa: stereovizično soočanje dveh podob v različnih prostorih in časih. Njen lanski video Bratstvo in enotnost, ki prav tako temelji na tem principu, je trenutno mednarodno uspešen na festivalih in razstavah, kar je znak, da je ta smer aktualna in predstavlja presežek na tem področju. To dejstvo potrjuje tudi mnenje selektorice festivala avstrijskega filma Diagonale, po katerem je Marija Mojca Pungerčar “ustvarila novo obliko narativnosti”. 

Komisija tudi ni upoštevala dejstva, da je Marija Mojca Pungerčar kakovostna avtorica, katere študijsko bivanje na Dunaju in v San Franciscu (podkrepljeno tudi s štipendijami: štipendija avstrijske vlade, ArtsLink, Fulbrightova štipendija, štipendija za tuje študente San Francisco Art Institute, Schmidt štipendija) to le še potrjuje. 

Projekti KUD-a Trivia so bili v preteklih treh letih pomemben del kulturnega dogajanja v prestolnici in vsako leto ocenjeni kot kvalitetni ter ustrezno sofinancirani pri MOL-u. Pri tem še posebej izpostavljamo obseg in kvaliteto mednarodnega festivala Vmesni prostori, v okviru katerega smo organizirali izmenjavo 40 domačih in avstrijskih umetnikov. KUD Trivia se je z zasnovo triletnega načrta delovanja letos prijavil na programski razpis MOL-a, da bi svojim ustvarjalcem zagotovil bolj optimalne pogoje delovanja. Pri tem smo bili žal neuspešni in se je prijava prenesla na projektni razpis, kjer pa so bili prav vsi naši projekti zavrnjeni. Sprašujemo se, ali gre za nenavadno naključje, ali pa so bile naše vloge, urejene po zahtevah programskega razpisa, v neenakopravnem položaju s prosilci na projektnem razpisu? 

Zavrnitev financiranja vseh naših projektov pomeni grožnjo realizaciji umetniških projektov, resno pa bi ogrozilo tudi razvoj in normalno delovanje našega društva ter mu onemogočilo kandidaturo na kasnejših razpisih MOL-a, ki zahtevajo neprekinjeno sofinanciranje zadnjih treh let. 

